Ժոզէֆ Պասմաճեան

Ժոզէֆ Պասմաճեան (1907-1971) հայ մանկավարժ, տնօրէն, կրթական գործիչ եւ ազգային-քաղաքական դէմք էր, որ 30 տարի ծառայեց Քեսապի Ազգային Ուսումնասիրաց Միացեալ վարժարանին:Սեւան Ասատուրեան Մանճիկեան 

 Կենսագրութիւն 
Ժոզէֆ Պասմաճեան ծնած է Քեսապ 1907-ին: Երկու տարեկանին՝ 1909-ին, ծնողքին հետ ենթարկուած է Ատանայի կոտորածի սարսափներուն:

 Տարագրութիւն եւ որբութիւն 
1915-ին, Հայոց Ցեղասպանութեան ժամանակ, հայրը՝ Նշանը, զինուորագրուած է թրքական բանակին: Ժոզէֆ իր մօր եւ կրտսեր քրոջ հետ տարագրուած է Ռաքքա, ուր կորսնցուցած է մայրն ու քոյրը: Ան վաճառուած է պատաուի ուղտապաններու, որոնք հիւանդութեան պատճառով զինք նետած են փոսի մը մէջ, սակայն հրաշքով փրկուած է: Անօթի եւ բոպիկ քալելով հասած է Խապուր գետ, ուր փրկած է աշիրաթապետի փոքր տղան խեղդամահ ըլլալէ, որուն համար մէկ տարի պատաուիներու խնամքին արժանացած է: Յետագային յանձնուած է Ուրֆայի որբանոցին, ապա փոխադրուած է Լիբանանի Ճիպէյլի Թռչնոց Բոյն որբանոցը:

 Կրթութիւն 
Որբանոցի մէջ սորված է հայերէնի կողքին ֆրանսերէն եւ անգլերէն: 13 տարեկանին փոխադրուած է Անթիլիասի Աւստրալիական որբանոց: Քանի մը տարի ետք, հայրը անակնկալօրէն յայտնուած ու զինք տարած է Աղեքսանտրէթ: Հոն ընդունուած է Ժըզուիտ ֆրէրներու դպրոցը, ուր ֆրանսերէնի եւ անգլերէնի կողքին սորված է նաեւ օսմաներէն եւ ստացած է ֆրանսական Պաքալորիան: Յետագային թղթակցութեամբ ստացած է մանկավարժութեան վկայական:

 Ընտանիք 
1931-ին ամուսնացած է Նուրիձա Կարպուշեանի հետ եւ ունեցած է 6 զաւակ՝ 5 աղջիկ (Զուարթ, Ալիս, Ռիթա, Շաքէ, Սեդա) եւ 1 մանչ (Նշան):

 Մասնագիտական գործունէութիւն 
Պաքալորիա ստանալէ ետք, Պասմաճեան դարձած է թրքական պետական ուսուցիչ՝ դասաւանդելով ֆրանսերէն լեզու Աղեքսանտրէթի շրջանին մէջ: 1939-ին, երբ թուրքերը արտաքսած են Աղեքսանտրէթի հայերը, Պասմաճեան իր ընտանիքին հետ հաստատուած է Քեսապ: Այստեղ պաշտօնավարած է Ազգային Ուսումնասիրաց Միացեալ վարժարանէն ներս, սկզբնապէս որպէս օտար լեզուներու (ֆրանսերէն-անգլերէն) ուսուցիչ: Յետագային վստահուած է իրեն դպրոցի տնօրէնութիւնը, որ վարած է 25 տարի, եւ ընդհանուր առմամբ ծառայած է դպրոցին 30 տարի (1940-1970):

 Հասարակական եւ մշակութային գործունէութիւն 
Պասմաճեան նաեւ յայտնի էր իր բազմազան հասարակական գործունէութեամբ:

 Օդերեւութաբանական դիտարկումներ - Պաշտօնապէս արձանագրած եւ Լաթաքիոյ համապատասխան գրասենեակին փոխանցած է Քեսապի օդերեւութաբանական տուեալները:
 Լրատուութեան թարգմանիչ - Քեսապի ժողովրդային տան մէջ թարգմանած է օտար կայաններէ հաղորդուող լուրերը գիւղացիներուն համար:
 Երաժշտական գործունէութիւն - Ջութակահար էր եւ իր տունը ամառանոց ժամանակ հաւաքավայր էր հայ երաժշտասէրներու եւ մտաւորականներու համար, ինչպէս Բարսեղ Կանաչեան, Եդուարդ Տասնապետեան, Մինաս Թէօլէլեան եւ ուրիշներ:
 Բարեգործական աշխատանք - Քեսապի Սուրիական Կարմիր Մահիկի մասնաճիւղի վարիչ:
 Քաղաքական գործունէութիւն - Դաշնակցական գործիչ էր, որուն համար 1961-ին ձերբակալուած եւ կալանքի տակ առնուած է:

 Մահ եւ ժառանգութիւն 
Ժոզէֆ Պասմաճեան մահացած է 24 Փետրուար 1971-ին: Անոր յիշատակը յարգելու համար, 2022-2023 ուսումնական տարուան Ազգային Ուսումնասիրաց Միացեալ վարժարանի 12-րդ կարգի շրջանաւարտները կոչուած են «Պասմաճեան Սերունդ»:

 Տե՛ս նաեւ 

 Յակոբ Մանճիկեան
 Աւետիս Ինճեճիկեան
 Յակոբ Չոլաքեան

 Ծանօթագրութիւններ